Talba għat-tneħħija tal-immunità ta' Nuno Melo Kumitat għall-Affarijiet Legali Deċiżjoni tal-Parlament Ewropew tad-9 ta' Marzu 2021 dwar it-talba għat-tneħħija tal-immunità ta' Nuno Melo (2020/2050(IMM)) Il-Parlament Ewropew, – wara li kkunsidra t-talba għat-tneħħija tal-immunità ta' João Nuno Lacerda Teixeira de Melo, imressqa fis-6 ta' Frar 2020 mit-Tribunal Judicial da Comarca de Braga, Juízo de Instrução Criminal de Guimarães, 2.o Juízo (Qorti Distrettwali ta' Braga, Qorti Kriminali ta' Guimarães, it-tieni awla), b'rabta mal-proċediment kriminali pendenti pendenti insegwitu tat-tressiq ta' att ta' akkuża privata quddiem l-istess qorti (proċedura: 1039/17.2T9VNF), u mħabbra fis-seduta plenarja fid-9 ta' Marzu 2020, – wara li sema' lil Nuno Melo, skont l-Artikolu 9(6) tar-Regoli ta' Proċedura tiegħu, – wara li kkunsidra l-Artikoli 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att tal-20 ta' Settembru 1976 dwar l-elezzjoni tal-Membri tal-Parlament Ewropew b'suffraġju universali dirett, – wara li kkunsidra s-sentenzi mogħtija mill-Qorti tal-Ġustizzja tal-Unjoni Ewropea fil-21 ta' Ottubru 2008, fid-19 ta' Marzu 2010, fis-6 ta' Settembru 2011, fis-17 ta' Jannar 2013 u fid-19 ta' Diċembru 2019, – wara li kkunsidra l-Artikolu 157(2) tal-Kostituzzjoni tar-Repubblika Portugiża, – wara li kkunsidra l-Artikoli 5(2), 6(1) u 9 tar-Regoli ta' Proċedura tiegħu, – wara li kkunsidra r-rapport tal-Kumitat għall-Affarijiet Legali (A9-0024/2021), A. billi l-imħallef li qed jisma' dan il-proċediment talab it-tneħħija tal-immunità ta' Nuno Melo, Membru tal-Parlament Ewropew, fid-dawl tal-parteċipazzjoni tiegħu, fil-kapaċità msemmija hawn fuq ta' vittma/parti ċivili, fil-passi kollha meqjusa essenzjali għall-istabbiliment tal-verità fil-kuntest tal-kawża preżenti jew f'kawżi oħra diġà pendenti jew li jistgħu jitressqu, b'rabta mal-fatti inkwistjoni u li jinvolvu l-istess partijiet; B. billi l-inkjesta ma tikkonċernax opinjonijiet jew voti mitfugħa minn Nuno Melo fil-qadi ta' dmirijietu, f'konformità mal-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea; C. billi l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea jipprevedi li l-Membri tal-Parlament Ewropew għandhom igawdu, fit-territorju tal-Istat tagħhom stess, l-immunitajiet mogħtija lill-membri tal-parlament tagħhom; D. billi, skont l-Artikolu 157(2) tal-Kostituzzjoni tar-Repubblika Portugiża, l-awtorizzazzjoni tal-Assemblea hija meħtieġa biex Membru jinstema' bħala xhud jew bħala konvenut, u billi l-istess paragrafu jispeċifika, madankollu, li tali awtorizzazzjoni tingħata ex officio fil-każ ta' evidenza serja u konsistenti tat-twettiq ta' reat kriminali doluż punibbli b'terminu ta' priġunerija ta' aktar minn tliet snin; E. billi Nuno Melo fetaħ din il-kawża billi ressaq proċedimenti kriminali kontra João Quadros għal atti li prima facie x'aktarx jikkostitwixxu t-twettiq ta' diversi reati ta' malafama u inġurja previsti u punibbli mill-Artikolu 180(1), l-Artikolu 181(1), l-Artikolu 183(1)(a) u (2) tal-Kodiċi Kriminali Portugiż; F. billi skont l-Artikolu 9(8) tar-Regoli ta' Proċedura, il-Kumitat għall-Affarijiet Legali fl-ebda ċirkostanza ma għandu jippronunzja ruħu dwar il-ħtija jew l-innoċenza tal-Membru tal-Parlament, u lanqas ma għandu jippronunzja ruħu dwar jekk l-opinjonijiet u l-atti attribwiti lill-Membru jiġġustifikawx jew le l-prosekuzzjoni tiegħu, anke jekk, waqt li jkun qed jeżamina t-talba, il-Kumitat għall-Affarijiet Legali jikseb tagħrif dettaljat tal-fatti tal-kawża; G. billi skont l-Artikolu 5(2) tar-Regoli ta' Proċedura tiegħu, l-immunità parlamentari mhijiex privileġġ personali ta' Membru imma garanzija tal-indipendenza tal-Parlament kollu kemm hu u tal-Membri tiegħu; H. billi l-għan tal-immunità parlamentari huwa li tipproteġi lill-Parlament u lill-Membri tiegħu minn proċedimenti ġudizzjarji relatati ma' attivitajiet imwettqa fil-qadi tad-dmirijiet parlamentari u li huma inseparabbli minn dawn l-attivitajiet; I. billi, f'dan il-każ, il-Parlament ma setax jikkonstata l-eżistenza ta' fumus persecutionis, jiġifieri elementi tal-fatt li jindikaw li l-proċeduri ġudizzjarji inkwistjoni nbdew bl-intenzjoni li ssir ħsara lill-attività politika tal-Membru u għalhekk tal-Parlament Ewropew; Jiddeċiedi li jneħħi l-immunità ta' Nuno Melo; Jagħti istruzzjonijiet lill-President tiegħu biex jgħaddi minnufih din id-deċiżjoni u r-rapport tal-kumitat responsabbli tiegħu lill-awtoritajiet Portugiżi u lil Nuno Melo.
Extracted from TA-9-2021-0063_MT.docx